HELSINGIN 	
MAISTRAATTI 	
	15.1.2014	Dnro 706-2014-1/Ma-1

OM 1/41/2011
OM018:00/2011 Isyyslain uudistamistyöryhmän mietintö 56/2013   

Lausunto oikeusministeriölle 

	 

Helsingin maistraatti esittää lausuntonaan seuraavaa.

Maistraatti pitää tarkoituksenmukaisena työryhmän ehdotuksessa esitettyjä muutoksia isyydentunnustamismenettelyyn, jossa vakiintuneessa suhteessa mies voisi tunnustaa isyytensä jo ennen lapsen syntymää. Kaikista avioliiton ulkopuolella syntyvistä lapsista valtaosan arvioidaan nykyään syntyvän vakiintuneisiin olosuhteisiin. Isyys voitaisiin kuitenkin jatkossakin tunnustaa myös nykyiseen tapaan lapsen syntymän jälkeen.  

Maistraatti pitää perusteltuna ehdotettua mahdollisuutta tunnustaa isyys lapsen kuoleman jälkeen niissä tilanteissa, joissa lapsi on kuollut niin pian syntymänsä jälkeen, että tunnustamislausumaa ei ole olosuhteet huomioon ottaen voitu antaa lapsen eläessä. Tunnustaminen on rajattu ajallisesti siten että sen tulee tapahtua ennen kuin yksi vuosi on kulunut lapsen kuolemasta. 

Työryhmän ehdotuksessa esitetään luovuttavaksi äidin oikeudesta vastustaa isyyden selvittämistä tai isyyden vahvistamista tuomioistuimessa. Työryhmä ehdottaa myös, että isyyslain säännöksillä laajennetaan jossakin määrin miehen oikeutta nostaa kanne isyytensä vahvistamiseksi. Lisäksi ehdotetaan itseään isänä pitävälle miehelle rajatuissa tilanteissa kanneoikeutta äidin aviomiehen isyyden kumoamiseksi. Maistraatin näkemyksen mukaan uudistuksen myötä tulee mahdolliseksi ottaa aiempaa paremmin huomioon myös lapsen oikeuksien näkökulma. 

Työryhmä ehdottaa, että avioliiton ulkopuolella ennen 1.10.1976 syntyneille lapsille annetaan kanneoikeus isyyden vahvistamiseksi isyyslain voimaanpanolaissa asetetusta siirtymäajasta riippumatta. Ehdotus merkitsee sitä, että nyt takautuvalla lainsäädännöllä palautetaan 1.10.1981 vanhentunut kanneoikeus. Näin pitkän ajan kuluttua kanteella vahvistetun perhesuhteen perintöoikeudellisia vaikutuksia ehdotetaan kuitenkin rajoitettaviksi. Kanneoikeuden perusteella vahvistettuun perhesuhteeseen liittyvä perintöoikeus on rajattu lakiosaan eikä perintöoikeutta ole, jos perittävä oli kuollut ennen kuin kanne isyyden vahvistamiseksi tuli vireille. Esityksessä ei ole otettu kantaa oikeusvaikutuksiin perimystilanteessa, jossa takautuvalla lainsäädännöllä vahvistetussa isä-lapsi –suhteessa lapsi kuolee ilman omia rintaperillisiä. 

Maistraatti toteaa, että mikäli isyyden vahvistamisen oikeusvaikutuksiin tulee esitetyllä tavalla rajoituksia, on tärkeää, että isäksi vahvistetun miehen kuoleman jälkeen maistraatin väestötietojärjestelmästä luovuttamasta otteesta pesänselvittäjä saa yksiselitteisesti tiedon taannehtivasta kanneoikeudesta johtuvasta rajoitetusta perintöoikeudesta. Tämä edellyttää väestötietojärjestelmään tehtäviä teknisiä muutoksia, niin että tiedot on mahdollista tallettaa sellaisessa muodossa josta ilmenee,  millaiset oikeusvaikutukset takautuvan lainsäädännön kautta vahvistettuun perhesuhteeseen liittyvät.  

Rekisteripäällikkö		Tuovi Kontio